<classify> HATIMAYE Kampuni ya Ndege Tanzania ATCL itaanza safari mpya za nje ya nchi keshokutwa kwa ndege zake aina ya Airbus A220-300, kuruka kuelekea Harare, Zimbabwe na Lusaka, Zambia.Mkurugenzi Mkuu wa ATCL, Ladislaus Matindi alisema hayo alipozungumza na gazeti hili jana. Alisema safari hizo zitakuwa mara tatu kwa wiki, ambazo ni Jumatatu, Alhamisi na Jumapili. Ndege hizo zina uwezo wa kubeba abiria 132 kila moja na zitakuwa zinaondoka saa nne asubuhi kwenda Harare na Lusaka.Sisi tutakuwa tunakwenda moja kwa moja hivyo tutakuwa tunatumia muda mchache sana angani, tutafika haraka, wateja wetu hawatapata usumbufu wa kwenda Afrika Kusini halafu ndio waende Harare au Lusaka kama wengine wanavyofanya, alisema Matindi.Alisema mbali na safari hizo za Zambia na Zimbabwe, pia safari za Afrika Kusini na Mumbai nchini India zitaanza mwishoni mwa mwezi ujao. Tunaendelea kujitanua, safari ya China pia tunatarajia zianze mwishoni mwa mwezi wa nne au mwanzoni mwa mwezi wa tano, kila kitu kimeshakamilika kwa asilimia 99, alisema Matindi.Bei iliyotangazwa na ATCL kama bei yao kwa safari za Dar es Salaam hadi Lusaka ni Dola za Marekani 371 sawa na Sh 890,400, wakati kwa upande wa Harare ni Dola za Marekani 374 sawa na Sh 897,600. Mpaka sasa ATCL ina ndege sita zenye ukubwa tofauti, tatu ni Bombardier Q400-8, Airbus A220-300 mbili na Boeing 787-8 Dreamliner moja.Ndege hizo za ATCL zinafanya safari kutoka Dar es Salaam kwenda Comoro, Uganda, Rwanda na Burundi. Kwa safari za ndani, ndege zake zinatoka Dar es Salaam kwenda Bukoba, Dodoma, Kigoma, Kilimanjaro, Mtwara, Mbeya, Mwanza, Songea, Tabora na Zanzibar.Uwezo wa ATCL Dreamliner moja ya ATCL ina uwezo wa kubeba abiria 262 na kusafiri umbali wa kilomita 13,620 bila kusimama. Ndege mbili aina ya Airbus A220-300, kila moja inabeba abiria 132 ikiwa na uwezo wa kusafiri kilomita 5,920 bila kusimama. Ndege tatu aina ya Bombardier Q400-8, kila moja ina uwezo wa kupakia abiria 76 na kutembea umbali wa kilomita 2,084 bila kusimama.  <topic>: KITAIFA 